khistorydata/jeongjo-sjw-relations huggingface dataset:
정조 1년 · 목
敎曰。副提調持加減心腎湯入侍。○予曰。庭請終不可停止耶。此何景像。此何擧措乎。雖一日百啓。予無允從之理。而徒傷國體。豈不可悶乎。國榮曰。殿下雖不念 宗社之大計。只循親愛之私恩。未卽允許。而其在人臣之分義。豈可以不得請而停止乎。予曰。俄者庭請批答見之乎。國榮曰。辭意惻怛。不覺涕淚被面矣。第殿下之不賜允許者。親愛之私恩也。諸臣之苦口力爭者。國家之公法也。私恩雖切。國法終不可不伸。予曰。批答寫出心曲。群下庶幾體諒。而猶不知止。豈不可悶乎。國榮曰。聖敎雖如此。群下末由仰體矣。
정조 1년 · 강
以洪益弼爲廣州府尹。備薦也。
정조 1년 · 강
命前蔭官姜必敎。移送義禁府。
정조 1년 · 목
禁衛營啓言。本營宮城別牌。將撤巡還來之際。有人嚼指。血書於金虎門。故執捉問之。則乃前蔭官姜必敎云。請移送義禁府。允之。
정조 1년 · 강
左議政鄭存謙。右議政徐命善。率百官。庭請亟降兪音。賜批。
정조 1년 · 목
批以。卿等。以予不允卿等之啓。爲例答乎。予豈忍以可已之事。尙今不已。使百僚之司。鎭日奔走。有若相持者然哉。君臣之間。貴相知心。卿等若知予心。何煩聒之至於此甚。日者以權經之義。情跡之分。有所爲批於大臣者。自以爲瞻聆所及。庶幾感悟。及見庭啓。其所證引。卽 列祖已行之事。而此亦有不然者。惟彼安平錦城曁仁城。在 兩朝。或爲同氣。或爲近宗。而畢竟幷歸罄磬甸。則卿等之必欲以此聞于予者。無或藉以爲重之意乎。於是乎予又有申複于卿等者。彼三人者。俱是自干夭誅致于大辟。豈 兩朝之慈恩。有所一毫未盡而然歟。實以 宗社爲重。私恩爲輕故也。予於今日卿等之請。若有近似於三人者之事。則亦當仰述舊典。勉副群心。流涕而從之可也。哽咽而許之亦可也。若是其牢拒不已者。予亦豈無以哉。噫予之情事。欲諭則聲已咽矣。欲書則淚先滋矣。卿等其諒之。無使予更聞不忍聞之請。是所望於卿等也。○八啓。批以。已諭予意。其止之。
정조 1년 · 강
鶴城君楡。率諸宗。庭請俯循群情。賜批不允。
정조 1년 · 강
三司合啓。請亟降明命。賜批不允。至八啓。
정조 1년 · 목
批以。已諭予意。其止之。
정조 1년 · 강
奉朝賀金致仁陳箚。請亟允廷臣之請。賜批。
정조 1년 · 목
批以。昨批。以非聖人不可行權之意。略諭于卿矣。卿箚又到。曉譬經權二字。至曰權而合道。是乃經也。卿之諭予迷執之意。予固感焉。而且念爲治不出於道與法。而惟道不得獨行。故聖人不得已立法。以爲輔治道之具焉。是以道有經權。法分情跡。經權之義。卿雖畢陳。而至於情跡之分。亦有不可不深量者焉。雖尋常斷獄之際。有原情而屈法者。又有執跡而誅心者。今日臣庶所請之事。求之於法。則屬情乎屬跡乎。咸曰可以行周公誅管蔡之事。予則以爲。有管蔡之跡。無管蔡之情。而斷以管蔡之法。實有所不忍矣。非但予不忍於私恩而然也。卿其諒之。勿復煩予。仍命遣史官傳諭。
정조 1년 · 강
讀書堂書吏李元培等。上疏懲討。賜批。
정조 1년 · 강
前府使郭禎垕。前佐郞朴質。前掌令李昌漢崔鳴玉。副護軍朴光廸。前縣監金載仁等。疏請亟伸王章。賜批。
정조 1년 · 강
前都事閔昌爀。及第李益烍。副司果南鶴聞。前縣令沈★(火+集)。疏請特許大臣三司之請。賜批。
정조 1년 · 강
校理洪明浩。修撰林蓍喆。疏請趙寬鎭拿鞫。賜批。
정조 1년 · 목
疏略曰。臣等伏聞。禁府都事趙寬鎭。以啓能之妻姪。該堂聞知。勒令呈遞云。夫啓能何等極賊。而渠以妻姪。晏然隨參於諸郞之列。嚴秘之獄情。暗自參聽。情跡誠極巧惡。亟令王府。拿鞫嚴問。
정조 1년 · 강
奉朝賀趙暾上疏懲討。賜批。
정조 1년 · 강
毓祥宮守僕等。疏請亟允群下之請。賜批。
정조 1년 · 강
領議政金尙喆等。率百官伏閤。請亟許兪音。賜批。領議政金尙喆。左議政鄭存謙。右議政徐命善。
정조 1년 · 목
再啓。批以伏閤之擧。此何事也。○三啓不允。○四啓。批以。方欲親鞫。而何如是遮路耶。○五啓。批以。其止之。○六啓。批以。討罪重矣。方欲殿座。何爲遮路耶。○七啓。批以。其止之。
정조 1년 · 강
鶴城君楡。率諸宗伏閤。請亟許兪音。賜批。
정조 1년 · 목
再啓。批以伏閤之擧。此何事也。○三啓不允。○四啓。批以。方欲爲親鞫。而何如是遮路耶。○五啓。批以。已諭矣。
정조 1년 · 강
三司伏閤請亟賜允音。賜批。
정조 1년 · 목
再啓。批以。伏閤之擧。此何事也。○三啓不允。○四啓。批以。方欲爲親鞫。何如是遮路耶。○五啓。批以。已諭矣。○六啓。批以。討罪重矣。方欲殿座。何爲遮路耶。○七啓。批以。苦矣。○八啓不允。○九啓不允。
정조 1년 · 강
政院。以大臣三司求對啓。
정조 1년 · 목
本院啓言。領議政金尙喆。左議政鄭存謙。右議政徐命善。率二品以上。更爲求對矣。批以。卿等勞矣。其休焉。○三司諸臣來詣求對矣。批以。其止之。○大臣二品以上。更爲求對矣。以承傳色敎曰。勿如是勞矣。其休焉。○三司諸臣更爲求對矣。批以。其止之。○三司諸臣更爲求對矣。批以。其止之。
정조 1년 · 강
三司伏閤請亟許兪音。賜批。
정조 1년 · 목
十一啓。批以。其止之。○十二啓。批以。益不忍聞。○十三啓。批以。其止之。○十四啓。不允。○十五啓。批以其退去。○敎曰。夜已深。風雨如此。三司諸臣其退去。
정조 1년 · 강
副司果沈有鎭。典籍李亮載。前縣監柳煥德洪緯浩。健元陵令閔師伯等聯疏。請亟賜允許。賜批。
정조 1년 · 목
幷批以。所請不忍聞。
정조 1년 · 강
市民等上疏。請快正國法。賜批。
정조 1년 · 목
批以。一猶不忍聞。況再疏乎。爾等退去。
정조 1년 · 강
各衙門書吏等。疏請亟許庭請。賜批。承政院兵曹成均館內醫院書吏等。
정조 1년 · 강
幷批以。一猶不忍聞。況再疏乎。爾等退去。
정조 1년 · 강
御肅章門。行親鞫領議政金尙喆。左議政鄭存謙。右議政徐命善。判義禁鄭弘淳。同義禁嚴璹徐浩修李命植。大司憲趙㻐。大司諫吳載紹。司諫李謙彬。獻納洪周萬。持平鄭淵淳。正言李思祚金翊休。別問事郎廳應敎李在學。修撰尹尙東朴祐源。校理李儒慶洪。明浩兵曹正郞趙時緯[偉:I-PERSON]。副司果金履正。兵曹佐郞柳誼。副司果沈豊之。掌樂正安聖彬。別刑房都事權綜洪繼善。文書色都事趙廷鉉洪彥燮。事變注書張至顯。
정조 1년 · 목
具布裹翼善冠白布袍布裹帶。乘輿出協陽門。詣幕次殿座。領議政以下進伏。尙喆曰。罪人述海。雖已拿來。而今番諸逆次第就戮者。不過枝葉。而殿下必欲求其生於當死之地。昨日所下備忘十行懇惻。臣等奉讀以還。孰不流涕也。苟有可以仰體之道。則抑何心腸。違咈聖意耶。伏願亟賜處分焉。存謙曰。公法至嚴。雖以人君之尊。不可以私情而撓屈。殿下豈謂臣等所請。畢竟或有停撤之時哉。臣等以死爭執。不得請則決不敢退矣。命善曰。臣等誠以禍機甚迫。國憂政急。不得不爲此流涕之請。殿下亦當流涕而從之而已。伏願快降明命焉。㻐載紹在學等曰。殿下雖以私恩而寬貰之。 宗社之靈。必將嚴誅。擧國之人。皆思顯戮。殿下尙復欲假貸其一縷乎。惟願亟賜明命。尙喆曰。範吉輩旣伏亂逆之誅。戊申之坦。乙亥之瑩。以近宗而干逆獄。則罪尤難容。故 先大王嚴正之處分。允爲我殿下所當法者也。惟願速下兪音焉。承旨洪國榮曰。爲今之道。割恩斷義。勉從群請而已。伏願殿下。依大臣所奏流涕從之之義。亟降允兪之音焉。予曰。卿等何如是耶二字缺使予欲何爲耶。其止之。予曰。禁堂進前。浩修進伏。予曰。獄中飮食之一字缺事。予已有申飭之敎。果着實擧行。而渠能食飮云耶。浩修曰。獄囚例自禮賓供饋。然飮啖自如云矣。敎曰。述海上之。予曰。述海處。今無更問之端。且渠必知渠之妻子伏法之狀。則渠以凶毒之計。恐有亂言之慮矣。國榮曰。此罪人則無異於已納招者。詬天之慮。誠如聖敎矣。予曰。卽爲施威嚴訊。而捧結案可也。予曰。罪人結案。何以書之乎。尙喆曰。以渠是相範之父。孝任之夫。往復同謀之說書之矣。予曰。相格相吉事及啓能推戴之說。幷書之可也。敎曰。罪人文書入之。承旨考見可也。予曰。渠之妻子。送奴於渠之謫所。爛熳往復之狀。已悉於諸賊之招。不必加刑於渠。而渠何敢隱諱乎。使之一一遲晩可也。予曰。罪人之招何如。在學曰。逐條究問。皆已承款矣。予曰。三條逆謀。渠已箇箇承款。則今無更問之端。速捧結案可也。述海以大逆不道遲晩。敎曰。罪人結案。問郞仔細繹譯誦。使罪人一一明聽可也。敎曰。罪人雖已結案。而行凶之節。條條究問。取其招辭。欲爲訂考諸逆之招。以此究問可也。而問郞這這來奏可也。罪人之招何如。弘淳曰。逐條承款矣。儒慶曰。罪人之招。以前後逆謀往復之事及咀呪射天募得刺客之計。逐條遲晩矣。予曰。罪人家文書。有何辭說乎。承旨鄭民始曰。世福及孫哥往來時書札。多有之矣。予曰。捕將進前。具善復張志恒進伏。予曰。孫哥旣已捕得乎。對曰。方移關於全羅慶尙兩道。以爲斯速逮捕之地矣。予曰。世福孫哥往復之說外。又有何說乎。民始曰。孝任之說有曰。渠奴得才。極有忠心。雖欲報之。而人言可畏云矣。予曰。得才發捕可也。敎曰。宣傳官持標信。出往小南門。結案罪人出送。敎曰。親鞫。罪人拿來間姑罷。又敎曰。推鞫。待下敎爲之。大臣進伏。尙喆曰。述海之正法。少洩臣民之憤。而顧今禍機日迫。不知何樣逆變起於何地。殿下何不亟回聖心乎。存謙曰。臣等前後之啓。已爲渴謁盡衷悃。殿下所以處分者。惟在務合乎古聖人處變之道也。命善曰。不必遠引古聖人。惟我 列聖朝攸行。豈非殿下之所當法者乎。㻐等曰。臣等合辭之請。幾近一旬。終未蒙允。殿下所以待臣等者。何如是太薄。而處事變者。亦何其持疑耶。伏願亟下一允之音。予曰。聞卿等之言。予亦不知何以爲之也。○乘輿還入肅章門。大臣禁堂三司二品以上侍衛諸臣。隨輿而入。尙喆等進於輿前。手執輿杠。涕泣奏曰。臣等敢陳冒死之悃。期於蒙允而後已矣。臣等雖至萬死。決不敢自此退去。二品以上三司諸臣齊聲奏曰。臣等有死而已。不得請則不敢退。尙喆曰。殿下平日之政令。動遵 祖宗之典章。今此處變之事。獨不欲上法 祖宗。果何以耶。予曰。 光廟仁廟已行之例。予豈不知也。只以予之情事。予之所遭。萬萬不侔乎 列祖之時。故終未忍允許於卿等矣。予言至此。卿等豈不諒予之心乎。予曰風日不佳。輿衛久駐。而卿等輿前之請。終不知止。此何擧措。此何景狀像乎。存謙曰。若以風日之不順。謂有少損於聖體。而不得準許而退。則是乃婦寺之小忠也。輿衛雖或暫駐。而臣等決不敢退矣。大臣及二品以上三司諸臣齊聲奏。予曰。予亦不知何以爲之也。卿等其止之。乘輿仍還。至環衛作門。㻐曰。古之賢君。止輦受言。今大臣執輿奏事。而殿下乘輿還入。此誠何等擧措耶。予曰。都憲得體矣。卿等環立輿前。予之還入。誠爲失體矣。卿等若暫退。則予將還入。後卿等請對。則予豈不引見乎。尙喆等退隨輿後。予還入熙仁門。大臣以下陪入。予曰。夾門姑勿閉之。諸臣使之入來可也。予降輿煕政堂庭中。尙喆等以次侍立。尙喆曰。臣等旣隨輿入侍矣。未蒙允許之音。則雖達宵。決不當退矣。㻐等齊奏。予曰。卿等之奏。若是可聽之事。予當卽聽矣。豈至今日而靳持乎。予之情事。旣諭於卿等。以予情事之不忍。故決不可允許於卿等矣。卿等旣奏輿前。今又隨輿而入。今日景像。果何如耶。國榮曰。可聽卽聽之敎。殿下何必諭臣等耶。臣等亦豈以可已不已之事。請於殿下乎。予曰。卿等每引 祖宗朝故事。而祖宗朝故事。亦有全恩出置之例。予之所望。惟在於斯而已。尙喆等曰。全恩二字。此何敎也。臣等冒死注泣請。只得出置之敎。則四十餘啓。胡爲而屢瀆耶。予曰。卿等試思予之所遭也。予若有一分可忍之端。則亦豈靳許之至此耶。予亦不知何以爲之也。禮曹判書蔡濟恭曰。殿下旣以何以爲之爲敎。抑使臣等。亦何以爲之耶。予曰。予不忍以予手爲此。只欲小伸予之私情也。尙喆等曰。聖君躬勞憊。而臣不敢退。殿下陞殿座。則臣等當相率叩籲於庭下矣。予曰。予則以卿等之多日勞悴爲悶矣。俄者不聽之事。豈有卽今允許之理。卽今不許之意。亦豈有異時變改之道乎。近來稍涼。此殿甚疏冷。故不能常御此殿。方欲入便殿休憩矣。尙喆等曰。雖達夜守閤。將以準請爲限。萬被罪罰。而不敢止矣。㻐等曰。臣等不聽敢不退伏閤外。更陳以血懇矣。
정조 1년 · 강
召見藥院副提調洪國榮。承旨鄭民始于誠正閣。
정조 1년 · 목
敎曰。副提調持加減心腎湯入侍。○予曰。俄者述海文書中。其妻孝任之諺札有曰。笠洞大臣。以武弁事被謫。故渠輩甚虛疏云云。而諸臣已見其書。李溵。三司將請拿鞫耶。國榮曰。諺札異於眞書。大臣異於小官。似不可以諺札。鞫問大臣矣。予謂民始曰。上念 宗社之大計。下循群下之苦懇。不得終始靳持。使大臣往諭。而使之自處。此豈情理之可堪乎。民始曰。伏聞聖敎。實是天理人情幷行而不悖矣。
정조 1년 · 강
命吏隸沙汰。劇賊下人外勿論。
정조 1년 · 목
敎曰。吏隸亦是赤子。聞今番沙汰者甚多云。良可矜也。闕內各司及五軍門外。劇賊下人外。幷勿論事分付。
정조 1년 · 강
秋曹。以罪人妻孥絕島散配啓。
정조 1년 · 목
該曹啓言。罪人相簡妻孥絕島散配事。妻一愛古今島。女寶背智島定配。○罪人履海女十歲兒洪介。古群山定配所。幷押送。
정조 1년 · 강
三司伏閤。啓請亟賜允兪。賜批。大司憲趙㻐。大司諫吳載紹。司諫李謙彬。應敎李在學。持平鄭淵淳。獻納洪周萬。校理洪明浩李儒慶。正言李思祚金翊休。修撰林蓍喆尹尙東朴祐源。
정조 1년 · 목
批以。其止之。○再啓。批以。爲卿等悶焉。其止之。○三啓。批以。不允。○四啓。○五啓。幷批以其止之。○六啓批以。卿等苦口之懇。諒甚悶之。○七啓。○八啓。幷批以。止之。○九啓。批以。俄聞禁堂之奏矣。良欲無言○十啓。批以。其止之。
정조 1년 · 강
命領議政金尙喆等。勿待命。
정조 1년 · 목
政院啓言。議政府錄事來言。領議政金尙喆。左議政鄭存謙。右議政徐命善。誠未格天。罪著不忠。走伏金吾。乞被重勘云。仍納命召。何以爲之。敎以。勿待命事。遣史官傳諭。仍傳命召。
정조 1년 · 강
命三司。姑爲退去。
정조 1년 · 목
敎曰。明日亦日矣。三司姑爲退去。明日入來。未爲不可。非特三司之臣勞矣。予亦達夜酬應。誠難矣闕門卽爲下鑰。
정조 1년 · 목
敎曰。副提調持加減心腎湯入侍。○予曰。禁府堂上何故請對乎。國榮曰。殿下每以管蔡之事跡。而無管蔡之情爲敎。而渠方三木囊頭。身在漏洩縲絏之中。乃敢咆喝守卒。求衣索食曰。我必不死於獄中云。渠旣負此罪名。乃敢如是乎。禁堂聞此事狀。將欲陳達云矣。予曰。似是穉騃無知之致也。何必執此而爲罪乎。
정조 1년 · 강
召見禁堂于熙政堂。判義禁鄭弘淳。同義禁徐浩修李命植權璹[嚴:I-PERSON]。
정조 1년 · 목
予曰。卿等何以求對乎。弘淳曰。臣等有所仰達者矣。殿下每以有管蔡之跡。而無管蔡之情爲敎矣。俄聞府吏之言。雜膏羘粥。連爲求食。又索衣服。而至以我必生出。復見天日爲言云。以渠罪名。生出自期者。卽此一事。實爲渠有情之斷案。伏望卽賜處分焉。予曰。其欲生出之言。似或出於蒙騃之致。何必以此謂有情乎。璹曰。罪名旣不可容貸。而今則情跡亦無可疑者。速降兪音焉。
정조 1년 · 목
予曰。三司尙不退去乎。國榮曰。雖下退去之敎。而三司諸臣以爲。不得請之前。不敢退去云。而今方又爲啓辭矣。予曰。俄者禁堂入侍。亦言之。而其必欲生出之言。何以決其有情與否乎。大臣則有胥命之路。而三司則無此例。雖連日守閤。而姑無允從之理。且君臣之間。貴相知心。卽爲退去事。注書出去。傳于三司。金虎門留門。使之出去。兢淵還入奏曰。三司諸臣以爲。聖敎至此。雖不勝惶感。而不得請之前。決不敢退去云矣。
정조 1년 · 목
敎曰。守閤請討。以義分也。俄者姑令退去。更待明日之敎。非但悶其兩日夜風雨中達宵。亦以予之因此不得交睫爲敎。則亦不退去。果不有欠於義分乎。三司諸臣。以此知悉。
정조 1년 · 강
玉堂聯箚請大臣引接。賜批。應敎李在學。校理洪明浩李儒慶。修撰林蓍喆尹尙東。副修撰朴祐源。
정조 1년 · 목
箚略曰。殿下徒以一己之私恩。不念萬世之公法。大臣胥命。已至經宿。而尙不賜一字之批。以殿下平日敬大臣之意。忽有此非常之擧。雖在無事之時。其所以禮待者。固不當如是。況今國事時勢。豈可使大臣一刻不在朝耶。恐有欠於大聖人體九經之道。實爲殿下惜之。亟降批旨。仍許引接焉。批以。匡弼之言。能無從乎。其在尊禮大臣之道。勿胥命之批。又何可經宵。欲於今日內下答矣。
정조 1년 · 강
仁陽君李景祜等聯疏齊籲。賜批勿煩。
정조 1년 · 강
鶴城君楡等聯章申控。賜批勿煩。
정조 1년 · 강
內官朴昌文等。疏請亟從擧國臣民之請。賜批。
정조 1년 · 강
掌樂院左右坊典樂田耕得等市民等。疏請亟許庭籲。幷賜批。
정조 1년 · 목
幷批以。一猶不忍聞。況再疏乎。爾等退去。
정조 1년 · 강
各衙門書吏等。疏請亟許庭廷臣之請。賜批。
정조 1년 · 강
司謁別監等。疏請亟從擧國之請。賜批。
정조 1년 · 강
五部坊民等。疏請快正王法。賜批。
정조 1년 · 강
館學儒生進士柳譚等。疏請快降明命。賜批。
정조 1년 · 목
批以。爾等勿煩。
정조 1년 · 강
秋曹。以罪人獻遂。薪智島定配啓。
정조 1년 · 목
刑曹啓言。罪人獻遂更定配所事。薪智島定配押送。
정조 1년 · 목
予曰。大臣二品三司。又此求對。此何景像乎。國榮曰。俄聞禁堂之言。渠以爲若爲啞。則可生耶云矣。殿下每以渠安知爲何事爲敎。渠言旣如此。則不可不允從群請矣。予曰。卿猶不諒予之情事。他尙何說乎。國榮曰。殿下之情事。臣豈不仰認。而念宗社大計。實不知稅駕於何地。故每如是仰達矣。予曰。昨亦言之。而尋常罪囚。猶宜審愼於論斷。況於此乎。且自操生殺之權。而不能貸渠之一縷。則豈不痛恨乎。國榮曰。此是 宗社安危之一大機會也。一縷之貸。無容更議。而至於隱卒之典。雖或有過中之事。臣等不敢爲爭執之計。殿下之伸恩。在於此矣。予曰。君臣之間。貴相知心。卿亦更思其好樣道理也。國榮曰。卽今滿城遑遑。實有難言之慮。別更無別般商量之道矣。
정조 1년 · 강
召見大臣二品以上三司于熙政堂。
정조 1년 · 목
領議政金尙喆等曰。當斷不斷。今至十餘日矣。殿下難欲必保。而終不可保也。此豈殿下優游不斷之事哉。上自臣僚。下至輿儓。實爲萬口同聲之辭。不必待百官三司之各陳所懷也。臣等只當流涕而陳之。殿下亦當流涕而從之而已。禁堂今方入侍。伏願快降明命。以安四百年 宗社焉。尙喆仍起伏泣奏。左議政鄭存謙。右議政徐命善以下二品以上三司諸臣。一幷齊聲奏曰。王法不可以小緩。亟賜處分焉。予掩抑不答。予曰。予以切迫之私情。有所思量者矣。欲使金吾堂上。往問於獄中。使渠知有此罪名則何如。尙喆等曰。禁堂之往問罪人。非不知有乖獄體。實爲千古變例。而臣等之意。則雖冒違法之罪。而只欲仰體聖意之萬一也。臣尙喆存謙命善。請與金吾諸堂。同往禁府曉諭。奏奉傳聖上不忍之心。因明渠之當死之罪。而畢竟當使渠有以自盡也。予曰。若如卿等之言。則豈予往問之本意也。終若使之自盡。則死則一耳。予豈忍以予手爲此哉。卿等只當往問於渠。使渠知渠罪之所以然而已可也。尙喆等曰。終若頑不知罪。至於莫可奈何之境。則臣等道理。不得不使之自盡而後已矣。予曰。卿等勿爲如此之言也。渠雖蒙騃無知。卿等往問之時。豈有拒逆之理乎。尙喆等曰。渠若終始拒逆。則殿下雖欲不允臣等之請。而臣等所以使渠自處者。則決不敢晷刻遲緩矣。予曰。卿等往問之時。萬一渠有拒逆之言。則向後事。予亦不知何以敎卿等也。然渠豈有拒逆之理乎。卿等其往諭之也。
정조 1년 · 강
召見承旨鄭民始洪國榮于誠正閣。
정조 1년 · 목
予曰。政院。與百官三司異。卽是入侍之司。不必伏閤然後爭執。以此知悉。予曰。大臣將何以爲之云乎。民始曰。大臣諸臣以爲。雖終晝達夜。以至多日。不得請則不敢退去云矣。予曰。百爾思之。只有出置一事。此豈不穩當乎。民始曰。在昔仁城。有出置之例。而今之時勢。與其時大異矣。予曰。群下何不量我之情事乎。民始曰。昨日傳敎。諸臣莫不感泣矣。殿下之情事。實是往牒所無。而事到此境。亦將奈何乎。國榮曰。朝水刺進御乎。予曰。近日幾廢寢食。而況於此日。何以下咽乎。國榮曰。目今悠悠萬事。莫大於保嗇聖躬矣。
정조 1년 · 강
召見大臣禁堂三司于煕政堂。
정조 1년 · 목
領議政金尙喆曰。臣等伏奉惻怛之聖敎。雖知往問獄囚之大失公法。而黽勉往諭罪名。乃反頑忍不服。少無惶㥘之色。固不可責之以人理。國家之公法。不可暫屈。殿下之私恩。無地可伸。事已至此。殿下尙復欲屈法而伸恩乎。予曰。予不忍聞。卿等其止之。予曰。卿等往見之時。其果以自盡之意。諭之於渠耶。尙喆曰。以渠罪當萬死。無一分生道之意。仔細詳諭。則所以使渠自盡之意。渠當知之。而猶復拒逆。豈非可誅之罪乎。左議政鄭存謙曰。殿下含忍之意。亦已過矣。又何必更詢於臣等。而不思所以斷大義之道乎。右議政徐命善曰。事到窮處。當思變例之合權。恩不掩義。宜念王法之無廢。況肆然發惡。抗然拒逆。豈可使半刻貨其喘耶。同義禁李命植曰。臣等忝居獄官。則置法之外。無他容議之道矣。況往諭之下。終無感惶涕泣之事。萬死之罪。至此極矣。予曰。豈其不泣耶。僉曰。果無涕泣之事矣。予曰。渠以蒙騃無知之故。不識渠之至於如此而然矣。尙喆曰。惟願聖上。以一刀割斷之義。斷去私恩之爲宜矣。存謙曰。臣等黽勉往諭。誠非得已。而渠反罪上添罪。焉有使如此凶逆。晷刻假息者哉。命善曰。臣等陳籲之辭。今已竭矣。王法當行之典。不可緩矣。臣等進不得退不得。惟以蒙一字允許之音爲限。予曰。予之今此所遭。誠是天下之變例也。或者曰予之予曰意見有所不逮矣。卿等旣皆入侍。須爲予商議未盡之道理也。尙喆等以不。起伏齊聲奏曰。天下之道理。不過守經處變而已。殿下至於命送諸臣。往問獄囚。則至矣盡矣。而悖戾不道。愈往愈甚。宜付公法。亟施當律。而臣等仰體殿下不忍之心。猶以次律。請使自盡。則如是之外。有何更議之道耶。尙喆等曰。臣等初意。渠若知罪而自盡。則雖有失律之歎。而臣等庶有以仰體殿下不忍之心矣。今則雖至費日曉諭。渠決無自盡之理。臣等豈可以徒循聖上之至情。不念共誅之大義乎。臣等當於榻前。使承旨書之。而退出後。以擧條入啓矣。予曰。何如是耶。擧條若以賜之自盡批下。則是乃予手之所爲也。予豈忍爲此也。予豈忍爲此也。尙喆等曰。臣等旣快正王法之意。仰奏前席。當出擧條。則殿下雖以不忍聞爲批。而亂賊之本。旣幸除去。惻怛之意。亦已仰體。臣等道理。惟當如是而已。今無更達之辭矣。承旨之直書榻敎。決非擅書之罪。臣等之使承旨書出。亦豈犯分之擧也。大司憲趙瑗[㻐:I-PERSON]。大司諫吳載紹等曰。大臣此擧。雖出仰體聖心之意。而其在王法。亦甚失律矣。雖然殿下不忍之私恩。此外無更伸之道。伏願亟降一兪焉。尙喆曰。此非漫辭緩聲之時也。承旨斯速書出宜矣。亨逵起伏曰。臣方書之矣。仍書罪人自盡事。榻前定奪。亨逵高聲讀奏。予飮泣敎曰。卿等其卽退去。
정조 1년 · 강
領議政金尙喆左議政鄭存謙右議政徐命善等。陳啓請快正王法。賜批。
정조 1년 · 목
尙喆等啓言。臣等朝者前席。力陳正法之請。而以聖上不忍之心。流涕而固拒。至命臣等進詣王府而曉諭之者。蓋出於靡不用極之至意。在渠之道。惟當涕泣惶㥘。求死不得暇。而乃反頑忍不動。終始拒逆。至曰我豈可死。到此地頭。殿下雖欲曲保。勢不可得。而卽今事機。比前尤異。其所正法。決不容一時遲延。伏望亟斷大義。快正王法。以絕禍根。以安 宗社焉。批以。益不忍聞矣。
정조 1년 · 목
敎曰。副提調持加減心腎湯入侍。○予曰。俄者大臣入侍。不得已有所不敎。而心不能自定矣。國榮曰。以周公之聖。猶不免爲處變之事。伏望殿下。仰念 宗社之重。以寬悼傷之懷焉。
정조 1년 · 강
下柩材賵襚之典。
정조 1년 · 목
敎曰。公法雖行。私恩旣不得伸矣。柩材賵襚之典顧助事。分付。
정조 1년 · 목
予曰。凶逆輩出。人心未定。方今國事罔涯。何以則好耶。國榮曰。世級漸降。人才渺然。誰有可以任世道而當國政乎。予曰。方今國勢。比如病者。元氣積敗。莫可收拾矣。國榮曰然矣。而其所以扶接元氣之道。惟當漸次調補。以期眞元之復。卽今國事。亦當漸次修擧。規模自成。紀綱漸振。可以做徯志之治矣。予曰。卿言甚有理矣。
정조 1년 · 강
召見承旨李義翊于誠正閣。
정조 1년 · 목
予曰。俄見兵曹草記。則崇禮門敦義門。奉安 禜祭神位。故依例閉門云。而 禜祭設行之草記。旣命觀勢。則 神位之先爲奉安。極爲褻瀆。且甚驚駭。未知何以致此也。注書出去知入。仁浩還入奏曰。招問兵吏。則各門馳報閉門云。故卽爲草記。而神位奉安事。兵曹則未之詳知云矣。予曰。下番翰林馳往奉常寺。奉審以來。金勉柱還奏曰。臣馳往奉常寺。則 神位果因禮曹捧甘。奉往門樓矣。又因草記批觀勢之敎。還爲奉安於本寺矣。入直今方待令矣。予曰。奉常寺官員入侍。崔大圭進伏曰。自前禮曹。以 禜祭設行。捧甘於本寺。則卽捧祭物。因奉 神位。已成謬例。故今番亦因禮曹所報擧行矣。旋因觀勢之敎。還爲奉安矣。
정조 1년 · 강
命禮曹當該堂上越俸。郞廳拿處。
정조 1년 · 목
敎曰。今聞 神位果已奉安祭所。旋又還奉安神室云。欠敬極矣。詳査委折。非特該寺郞官之罪。卽禮曹之失着也。不待草記批下。徑先甘結之故。吏曹差出典祀官。 神位及 祭物。幷爲奉詣云。禮曹當該堂上越俸一等。郞廳拿處。
정조 1년 · 목
敎曰。副提調持加減心腎湯入侍。○予曰。卿見玉堂之箚乎。旣行公法。則柩材賵襚之欲伸私恩。有何不可而如是耶。國榮曰。以國體言之。則儒臣之箚。亦不是異事矣。
정조 1년 · 강
召見回還使臣于煕政堂。上使鄭尙淳。副使宋載經。
정조 1년 · 목
予曰。卿等冒炎遠役。無事言旋。予庸慰幸矣。尙淳載經曰。臣等啣命出疆。幸不僨事。莫非王靈所曁矣。予曰。書狀官何時當復命耶。對曰。晦初間當入來矣。
정조 1년 · 목
予曰。藝文提學所製頒赦文持入。國榮奉進讀奏。予曰。善作矣。國榮曰然矣。予曰。胡勑頒赦文。前有知製敎製進之例矣。國榮曰。臣未能的知矣。予曰。壬辰年鄭好仁。以知製敎製進矣。國榮曰。今番赦典。以何罪爲限乎。予曰。以徒年以下幷放書入事。分付。
정조 1년 · 강
重推藝文提學金鐘秀。
정조 1년 · 목
敎曰。屢入闕中。不謝兼啣。揆以事體。已極未安。赦文製進。亦是時急。則一味違召。無意出肅。分義所在。又甚寒心。且無情勢。何如是違牌乎。疏中雖以不間騈儷。爲引義之端。而上年製進上樑文。綽有詞苑體格。尤豈可强作辭避之階乎。藝文提學金鐘秀從重推考。更卽牌招。使之製進。
정조 1년 · 강
戶曹。以柩材賵襚不得奉行啓。
정조 1년 · 목
該曹啓言。柩材賵隧顧助事命下。而格外恩典。不得奉行。敎以。攸司之臣。自當擧行而已。豈與三司同其言議乎。
정조 1년 · 강
保放李亨逵[柱延:I-PERSON]等。
정조 1년 · 목
因金吾李亨逵李柱延石宗克沈浹囚單子。敎以。姑爲保放。他罪人捧供時。一體擧行。
정조 1년 · 강
命徒年以下幷宥。
정조 1년 · 목
因政院其罪以下宥之啓稟。有是命。
정조 1년 · 강
命部將崔忠大收贖。
정조 1년 · 목
刑曹啓言。因兵曹啓辭。崇禮門敦義門護軍部將汰去後。照律嚴治事。命下矣。朴東維宋希佐梁麟圭。俱是出身。幷移義禁府處之。部將崔忠大照律。則京城門非時擅開閉者。杖六十徒一年。依此勘處。敎以。責在禮曹。且與擅閉有異。配則收贖。
정조 1년 · 강
玉堂聯箚請寢賵襚之命。賜批。
정조 1년 · 목
批以。公法雖不得屈。爾等豈忍於似彼私恩之所施。更欲爭執乎。所請不允。亟停勿煩。
정조 1년 · 강
兩司合啓。請安置罪人宋瑩中島配罪人金相翊幷荐棘。賜批。
정조 1년 · 강
憲府啓請逆範婢夫海根應座諸人島配。賜批。
정조 1년 · 강
命罪人李再得照律。全東仁等待結末稟處。
정조 1년 · 목
刑曹啓言。罪人李再得。係是一律罪。依法典照律。全東仁金召史全元宅。幷嚴囚。請待結末稟處。允之
정조 1년 · 강
命罪人宋瑩中等荐棘。都事擧行。
정조 1년 · 목
義禁府啓言。因臺啓。薪智島安置罪人宋瑩中。智島絕島定配罪人金相翊。遣府都事。與地方官眼同荐棘。敎以。一都事擧行。
정조 1년 · 목
予曰。次對久未爲之。而明日則以親祭齋戒。又將不得爲之矣。國榮曰。連爲用心之餘。又將親行朔祭。下情不勝夏慮矣。予曰。述海與述海之妻。皆是大逆。則述海之母。宜有連坐。而該府不爲草記何也。注書問奏。兢淵還入奏曰。述海之母已作故。其生母則無連坐之律云矣。
정조 1년 · 강
孝明殿親代押。命一從五禮儀。以宣政殿爲之。
정조 1년 · 목
敎曰。明日親押代押。齋殿旣無可爲處。依 先朝丁丑例。明日 孝明殿親祭正時前三刻當出官宮。時刻依此擧行。當於明政殿後小次易服。禮房知悉。又敎曰。慶煕宮。以資政殿爲 魂殿處所。凡於親押。用權例。行法殿矣。今旣還御此闕。此後一從五禮儀。以宣政殿爲之。處所不必屢屢稟定。禮房以此知悉。禮文親押。例於 祭前二日爲之。而近亦以外殿親押。每於傳香日兼行。此亦權制。此後亦爲依禮文擧行。若此則兵曹之侍衛。不必全數磨鍊。詳考久遠之例。遵舊磨鍊事。兵房亦爲知悉。
정조 1년 · 목
敎曰。副提調持加減心腎湯入侍。○予命讀奎章閣節目。予曰。節目雖有未盡處。而大體則好矣。國榮曰。節目甚詳備矣。
정조 1년 · 강
命歲抄點下者依例捧傳旨。
정조 1년 · 강
命恩彥君䄄百官加親授。
정조 1년 · 강
有政。吏曹參判徐浩修進。
정조 1년 · 목
以鄭尙淳爲知敦寧。李在簡爲右尹。李東泰爲寧越府使。
정조 1년 · 강
命入直騎堂遞差。
정조 1년 · 목
敎曰。申飭之下。省記又復誤書。奏御文字。何等重大。而有此欠敬乎。當該入直堂上遞差。該吏更令本曹決棍。
정조 1년 · 목
吏曹啓言。在前頒赦時。有別歲抄書入之例。今則何以爲之。敎以書入。
정조 1년 · 강
命時囚李柱延石宗克沈埉等姑爲保放。
정조 1년 · 강
命朴東維宋希佐梁麟圭依刑曹判付擧行。
정조 1년 · 목
義禁府。以崇禮門護軍朴東維敦義門護軍宋希佐部將梁麟圭拿囚。啓。敎以。依刑曹照律判付擧行。
정조 1년 · 강
金吾。以屛裔罪人朴宗集絕島安置。啓。
정조 1년 · 목
義禁府啓言。發遣羅將。自配所仍令押付。
정조 1년 · 강
秋曹。以罪人海根應坐人。更定配所。啓。
정조 1년 · 목
刑曹啓言。徑斃罪人海根應坐諸人。幷以北道更定配所事命下矣。海根母阿只連會寧府。妻罔連茂山府。小妻連伊三水府。女秋甲富寧府。兄弼根穩城府。妹甲云慶興府。更定配所押送。○又啓言。海根侄㖋之。又爲査出。甲山府定配所押送。
정조 1년 · 강
大司憲趙㻐。以母病東疏乞遞。批許救護。
정조 1년 · 강
判府事徐命膺陳疏請勘。賜批。
정조 1년 · 목
疏略曰。臣家。本與啓能凶賊。風馬牛之不相及也。越在甲申。臣寓卜郊居於新村。以其家近之故。時或相見。而身臣從宦。未暇訓子。姑以塾師之例。俾問句讀之疑。初未嘗執贄請業。而特因問字之日久。人皆以相親目之。然臣則轉見能賊所爲。書尺尋訪。一切斷置。而至若子瀅修。旣已問字。則輕易斷絕。亦恐取惡怨。隱忍不發。向臣待罪關西。伏見臺臣論罪能賊之啓。臣卽裁書臣子。引故參判鄭蘊之斥絕仁弘。故相臣閔鼎重之斥絕鐫賊者。使之嚴辭告絕。賣家移居。書未及達。先已暫見能賊於發配之際。一則臣不能知人之罪也。一則臣不善導子之罪也。伏乞下臣司敗。亟加重勘。批以。辨奸之難。自古已然。我朝惟李厚源一人能之。無怪乎。卿之不能早辨能賊凶也。況有鄭閔兩名臣事。雖卿子。何干之有。卿須安心。
정조 1년 · 강
吏曹判書李徽之陳疏自列。賜批。
정조 1년 · 목
疏略曰。臣於日前。以前縣監柳光翼。首擬引儀。得蒙天點。光翼方在衰麻中。伏乞亟罷臣職。以懲不審之罪。批以。一時做錯。何必過辭。卿其勿辭察任。
정조 1년 · 목
敎曰。副提調持加減心腎湯入侍。○予曰。昨夜。以內省不疚。有所酬酢。而大抵學問之工。莫要於省察。省察之要。莫切於內省而不疚。此果好矣。而其所以內省者。無少間斷。然後可以至於不疚之境矣。非但朝晝而省之。暮夜而省之而已。必欲於事事而內省曰。疚乎不疚乎。言言而內省曰。疚乎不疚乎。凡於動靜云爲之際。無處不然。則乃可入於眞實無妄之域矣。卿其以此益勉焉。國榮曰。聖敎誠然。而言之非難。行之惟難。是甚可悶矣。國榮曰。次對久闕。從近爲之似好矣。予曰。明間當觀勢爲之矣。命召入藥房提調具允鈺。予曰。諸般作變。雖或有之。而宮人宦侍之同參。尤豈非古今所無之事耶。允鈺曰。天下變怪何限。而此則古亦未聞矣。予曰。趾海。何尙今不入來乎。承旨鄭民始曰。問于禁府。則發般入去後。尙無消息云矣。允鈺曰。候風然後越海。故來往甚難矣。予曰。今番亂逆。窮凶極惡。其所設計。無所不至。若未能趁卽發覺而鋤治。將不知至於何境。思之豈不懍然乎。國榮曰。亂逆之徒。雖欲謀危國家。天道昭昭。鬼神莫欺。夫豈有不卽現發之理乎。還御不數日。興賊之越墻被捉者。實是天之所使也。
정조 1년 · 목
國榮曰。明日 延福殿移奉時。自上當爲祇迎矣。處所。以何處定奪乎。予曰。興化門外爲之。以此分付。
정조 1년 · 강
徽寧殿移奉時。命腰彩輿勿爲待令。
정조 1년 · 목
敎曰。明日 徽寧殿移奉 延福殿時。禮曹節目。册寶腰彩輿。雖已磨鍊。而此是咫尺。只令捧册寶官對擧奉安。腰彩輿勿爲待令。以除浮費事。卽爲分付禮兵曹。
정조 1년 · 강
遣承旨。詣 徽寧殿延福殿奉審後。祭物祭器看審。諸執事進排官摘奸。
정조 1년 · 강
延福殿展拜後奉審。命磨鍊儀註。
정조 1년 · 목
敎曰。明日 延福殿移奉後奉審時。當先展拜後奉審。而該曹節目。似無展拜節次磨鍊之事。只爲奉審。事甚如何。展拜後奉審事。磨鍊儀註。
정조 1년 · 강
徽寧殿奉安時。 延福殿北墻中門。命通路。
정조 1년 · 목
敎曰。明日 徽寧殿奉安 延福殿時。自文政殿。由 延福殿北墻中門。而丁丑後。中門處如已築墻。則分付戶曹。卽爲通路。
정조 1년 · 강
徽寧殿延福殿祭罷後。命領右相留在看檢。
정조 1년 · 목
敎曰。旣不躬詣親審。亦無設都監之事。明日 徽寧殿奉安及 延福殿移奉時。擧行凡事。必多不齊。 徽寧殿奉安時。右相祭罷後留在。與禮堂看檢奉安後復命。 延福殿移奉時。依昨年 景慕宮移奉時例。領相亦於祭罷後留在。與禮判看檢。而奉 神輦時。擧行凡事。俾無窘速之弊事。卽爲分付。仍敎曰。廳注書持此傳敎。傳諭于領右相處。而明日 延福殿移奉時。中官及分承旨之看檢。事甚疏率。卿等仍留看審事傳諭。
정조 1년 · 강
命百官行禮。考例磨鍊。
정조 1년 · 목
敎曰。百官行禮時。爲善堂庭狹窄。令禮曹取考太廟位主移奉此堂時例。磨鍊儀註。
정조 1년 · 목
敎曰。闕門殿座之例。不必援例。而況闕外祇迎。與闕門殿座有異矣。當初節目。軍兵初不磨鍊。已是不察。追後草記中。混稱入番將官領率作門排立云者。亦甚曚曨。安知祇迎之在於紅馬木之內外。而只請該營將官領軍乎。該堂推考。
정조 1년 · 강
孝明殿告動駕祭。命還御日曉頭當行。
정조 1년 · 목
敎曰。還御時。 孝明殿告動駕祭。不當於四更頭爲之。還御日曉頭。當行親祭。禮房以此知悉。
정조 1년 · 강
孝明殿移奉。命依 徽寧 延福二殿時例。領相禮堂進詣。
정조 1년 · 목
敎曰。還御日 孝明殿移奉時。亦依明日 徽寧延福二殿移奉時例。領相與禮曹三堂。進詣 魂殿。奉安諸事册寶陳列等節。十分致愼。俾無一毫窘速之弊。
정조 1년 · 목
敎曰。副提調持加減心腎湯入侍。○予曰。還御後。當爲文臣製述。仁政殿何如。國榮曰似好矣。予曰。次對則煕政堂爲之。講筵則宣政殿爲之似好矣。國榮曰。果便好矣。
정조 1년 · 강
命興化門祇迎時。以三營內外入直馬步軍磨鍊。
정조 1년 · 목
敎曰。明日興化門外祇迎之時。軍兵似當全數磨鍊。而勞軍稠疊。亦甚可悶。以訓禁御三營外入直及訓禁內入直馬步軍。磨鍊於節目。各色標下。亦皆以入直爲之。大將禁將都領結連。禁軍當初以入直磨鍊。大是不察。而旣已啓下。依初節目爲之。不必以如是下敎。駕前駕後。更爲磨鍊。以此分付。
정조 1년 · 강
命禁軍磨鍊做錯委折問啓。
정조 1년 · 목
敎曰。雖闕內擧動。一番擧動。禁軍咸聚。諸衛悉陳。則況闕外乎。名以闕外。挾輦軍外。初則無一名軍磨鍊之事。飭敎之後。始乃以不當援之例草記。事之駭然。不但止於做錯之小事。當初做錯委折問啓。
정조 1년 · 강
命今春停擧儒生解停。
정조 1년 · 목
敎曰。大比不遠。而隨從亦與奴隨從有異。挾册亦與借述有異。旣停一擧。以示飭勵。今春監試時及文科會試時。以率隨從寫手事及挾册赴試事。停擧儒生解停。
정조 1년 · 목
予曰。修理時。慮其掖屬之作弊。送人摘奸。則掖屬姑無犯禁。而戶曹下隸。縱恣犯禁。亦是夥然云。本曹堂郞不能禁戢之罪。在所難免。國榮曰。堂郞非不禁戢。而下隸之暗自作弊。爲官長者。何以盡知乎。
정조 1년 · 강
命戶曹判書鄭弘淳越俸三等。下隸分輕重嚴勘。
정조 1년 · 목
敎曰。雖已嚴飭。意或解弛矣。果不違予料。曩日作弊之中使掖隸。姑無犯禁。而身爲統率之地。不能禁戢。下隸縱恣犯禁於嚴法之下。揆以紀綱。極可駭然。況判堂則予所不以此等弊爲慮矣。何不副予意乎。尤甚不韙。然不可以此輕遞度支重任。戶曹判書鄭弘淳。爲先越俸三等。該郞當待結末嚴處。而作弊之戶曹下隸。卽令刑曹。一一査出。移本曹分輕重嚴勘後。幷草記以聞。
정조 1년 · 강
以趙瑍尹坊李壽勛柳薫趙★(肅/心)呂善德爲分承旨。口傳也。
정조 1년 · 강
命館試設場與否。更爲草記。
정조 1년 · 목
成均館啓言。館試居齋儒生三百點未滿人許赴之意蒙允矣。儒生等皆以爲申飭之下。本無經工。而厭然應試。義所不敢云。何以爲之。敎以。製儒之不閑經工。何異於講儒之不善作文乎。然則講儒之試製。旣命取自中而優者。則亦何間乎。以此卽爲曉諭儒生。使之知悉。若於會講日。能爲次牲栍者。亦令赴試。而亦何必强迫。諸生自量爲之可也。設場與否。更爲草記。
정조 1년 · 강
詣興化門外祇迎。 延福殿移奉。
정조 1년 · 목
具布裹翼善冠白布袍。乘輿出興泰門。由崇政門。詣 孝明殿展拜。入殿內奉審訖。還詣泰寧門外。乘輿由崇政門。出興化門。詣備邊司前。降輿入幕次。○敎曰。雖是錯聞之致。傳敎中禁之爲御。不卽提稟。當該承旨推考。○神輦到備邊司前。予詣板位上。鞠躬祇迎訖。仍詣幕次。予曰。 神輦入建明門。卽請外板辦可也。通禮啓請。予乘輿入興化門。由光順門。詣爲善堂展拜。仍詣殿內奉審訖。還詣光順門內。乘輿入廣達門。○敎曰。奎章閣提學徐命膺仍任○詣興泰門內。降輿還內。
정조 1년 · 강
召見藥院副[提調:I-POSITION]洪國榮右議政徐命善于尊賢閣。
정조 1년 · 목
敎曰。副提調持加減心腎湯入侍。○予曰。臺諫之一味違牌。是何事也。以都憲泛論之說。作爲引嫌之資。此豈臺體乎。良可慨然。國榮曰。連下飭敎。故俄者皆承牌入來云矣。予謂命善。喬桐水使誰可爲之乎。命善曰。未及商量矣。予曰。洪秀輔何如。對曰亦好矣。而屢經兵使之餘。便同驟陞矣。予曰。洪秀輔足可堪任乎。對曰。爲人安詳。且有氣力。制閫之任無慮矣。
정조 1년 · 강
遣承旨。分詣 太廟文廟。奉審摘奸。
정조 1년 · 목
敎曰。右承旨馳詣 太廟。右副承旨馳 文廟。奉審後摘奸。依例擧行。卽爲復命。
정조 1년 · 강
命喬桐水使口傳擇擬。
정조 1년 · 목
敎曰。喬桐水使。旣問大臣。毋論啓請窠。口傳擇擬。
정조 1년 · 강
召見內閣提學徐命膺于尊賢閣。
정조 1년 · 목
予曰。卿本以春宮舊賓。又有古相。從此可以同休戚矣。命膺曰。臣家徧被恩渥。父子兄弟。俱忝華顯。實有滿盈之懼矣。予曰。奎章閣節目。尙未酌成。故待卿久矣。命膺曰。臣以文字。終始事殿下。當效犬馬之勞矣。予曰。鑄字今已訖役乎。對曰。鑄字則已成。而臣旣遞奎章閣提學。故惶恐不敢運來。置諸別餉庫矣。予曰。字數幾何。對曰十五萬字矣。予曰。與芸閣所在通計。則爲三十萬字矣。
정조 1년 · 강
命前箕伯徐命膺特陞判中樞。
정조 1년 · 목
敎曰。我朝鑄字。始成於 英廟朝。字凡二十萬。至宣廟朝。重修其數萬字。鑄役成而命陞蕫事之臣資級。可以仰 列祖崇文敎之 盛意也。伊後累百有餘年。掌館之臣。拋置不修擧。字樣多漫漶。不得印者久矣。又至 先王朝壬辰。命重臣徐命膺。重修之字數。多於 英廟朝。功猶未就。逮予嗣服。復命重臣。續其重修之事。增其未備之字。凡今幾月而告成。字數摠三十萬餘字矣。可謂倍蓰於始初。重臣前後勤勞。亦可謂不少。從此凡所活印。不特不艱辛。亦可以壽傳我 英廟之志事於幾千百載。豈是等閒勞役之比。況有已例者乎。且此重臣。卽予春坊舊賓。今又爲同休戚之人。而至於要地。予不强勉。其宜置之閒局。前監司徐命膺。特陞判中樞階。以奎章閣提學。使之備予顧問。
정조 1년 · 목
予曰。卿見徐命膺判中樞傳敎乎。此人。以春宮舊賓。年且老矣。不必强勉處於要地。置之閒局。意亦有在。國榮曰。此重臣。博學雅正。多識古事。頗優於備顧問。處之奎章之閣。任以一閣之事。則庶可鼓文化而補聖學矣。
정조 1년 · 강
政院。以軍兵磨鍊做錯問啓。
정조 1년 · 목
本院啓言。軍兵磨鍊做錯委折問啓事。問于兵曹。則以爲。闕門外祇迎。前例無以憑考當初軍兵磨鍊。只遵闕內動駕時例規。此是荒迷不察之失。而及承聖敎。軍兵當爲磨鍊。亦無憑準前例。敢以殿座時舊例傍照。當用幾哨軍兵。得承下敎然後。欲爲改磨鍊啓下節目伏計云矣。
정조 1년 · 강
命諸臺牌招傳啓。
정조 1년 · 목
因兩司牌招啓稟。敎以。合啓之闕許久。今則合啓亦玩愒而然乎。兩司諸臺牌招。使之傳啓。
정조 1년 · 목
成均館啓言。設場與否更爲草記事命下矣。招致諸生。以傳敎辭意曉諭。則以爲。旣無經工。不敢爲冒入之計云。敢啓。敎以。諸生身居首善之地。有此得宜之擧。良用嘉之。館試勿爲設行。
정조 1년 · 강
以洪秀輔爲喬桐水使。口傳也。
정조 1년 · 강
命大司憲鄭昌順等。下諫院推考。司諫安聖彬等。下憲府推考。
정조 1년 · 목
敎曰。以不當引之處義。欲爲處義。已極卽當。則又況旣入闕中。不爲傳啓。又甚未安。大司憲鄭昌順。執義任觀周。持平鄭淵淳。下司諫院推考。司諫安聖彬。獻納沈豊之。正言李夔兪岳柱。下司憲府推考。
정조 1년 · 강
掌令金鍾厚上疏辭職。賜批。
정조 1년 · 목
批以省疏具悉爾懇。予聞君子量而後入。不入而後量。此愼於辭受之間故也。歷觀前史。儒者之出爲世用者。從古何限。豈皆忽於辭受之意而然哉。蓋量其時之可以出而行道也。是非量而後入也。哉。予之於爾。始授司憲府持平。馳驛而敦召。辭懇則敦勉。冀回爾遐心。而閱歲經月。巽辭愈摯。自顧慚恧。無以爲諭矣。又今陞秩掌憲之後。更上疏本。謙讓冞固。是豈予所望於爾者哉。益知予招徕之意。而若招徕之禮也。然又有自得于中者。爾勿以予言爲臆說也。爾之一向退遜者。實是難愼於量入之致也。果使爾量今日之可入。則爾以讀書之士。豈不欲幡然爲王國之用乎。念及于此。予不覺騂面也。爾且思之。方今國是之靡定。而一帶非所可抗。主勢之猶危。而群孼尙多餘醜。爾雖在於林下。予之常所發歎。想或聞知於爾弟也。如此之時。爾猶如此之邁邁。虛徐之外。良用可歎也。言由心曲。豈嫌煩複。爾須體予小子慇懃之意。卽起登途。以副如渴之望。仍命史官傳諭。
정조 1년 · 강
命李泰雲等嚴杖放送。
정조 1년 · 목
刑曹啓言。作弊戶曹下隸。一一査出。分輕重嚴勘事命下矣。李泰雲張萬起尹昌祿李厚才金重崗朴必男奴太白等。所犯稍重。各杖一百。朱守光金福成奴世文介老味等。所犯稍輕。各杖七十照律。決杖放送。敎以勿爲例杖。箇箇考察。嚴杖後放送。
정조 1년 · 강
命別監徐重★(火+集)卽爲嚴囚。
정조 1년 · 목
敎曰。別監徐重★(火+集)。初因匪類。媒進掖庭。則惟當使役之恪勤。而不但事多不正。頃日下問之時。不以實告。業已洞燭者。亦爲欺瞞。已極陰譎。而今日轎子差備時失足之狀。尤極無嚴。分付刑曹。卽爲嚴囚。
정조 1년 · 강
召見開城留守兪彥鎬于尊賢閣。
정조 1년 · 목
予曰。政院下隸之詬辱宣傳官。萬萬可駭矣。渠已知宣傳官之奉命摘奸。而何敢如是乎。承旨李義翊曰。事極驚駭矣。予曰。堂后實官。久而復出。其宜事事修擧。而下隸之習。不能檢飭。如此注書。將安用哉。上下注書。幷卽出送。○予謂彥鎬曰。松營有何弊瘼乎。對曰。別無大段弊瘼矣。予曰。軍兵幾何。彥鎬曰。騎士一千二百。步兵四千七百矣。予曰。文風何如。對曰。臣於下去後爲陞補。而略有能文者矣。予曰。從當更爲召見矣。
정조 1년 · 강
遣承旨。詣 社壇。奉審摘奸。
정조 1년 · 강
召見藥院副提調洪國榮兵曹判書李徽之于尊賢閣。
정조 1년 · 목
敎曰。副提調持加減心腎湯入侍。○予曰。政院下隸。旣知宣傳官之奉命。而乃敢詬辱者。豈不痛駭乎。國榮曰。事極驚心矣。予曰。下隸不能檢飭。宜有其罪。注書當處分矣。予謂徽之曰。有何稟定者乎。徽之曰。取考謄錄。則甲子乙丑 移還御時。馬兵皆着甲冑。今番亦依此爲之乎。從之。徽之曰。禁軍服色。當以白軍服磨鍊乎。從之。徽之曰。 孝明殿告動駕 祭親行。與朔 祭親行有異。侍衛禁軍全數磨鍊乎。予曰。禁軍旣在道中。入直禁軍外。置之可也。徽之曰。明政殿祇迎時侍衛禁軍。亦以入直排立乎。從之。
정조 1년 · 강
命昌慶宮中日廳試射放依例設行。
정조 1년 · 목
兵曹判書李徽之啓言。中日廳試射放。移設於景福宮矣。還御昌德宮後。 孝明殿在於昌慶宮。中日廳則距此甚遠。不必移設於景福宮。何以爲之乎。敎以古亦有例。依例設行。
정조 1년 · 강
孝明殿移奉後 祭享時。命獻官諸執事就位。皆以建福門爲之。
정조 1년 · 강
命昌德昌慶闕門除標信留門。
정조 1년 · 목
敎曰。昌德昌慶闕門。自今日放砲相値。除標信留門。畢放後還閉。
정조 1년 · 강
罷注書柳孟養鄭東浚職。
정조 1년 · 목
敎曰。新舊薦之後。事事宜皆修擧。而況此院隸之事。雖曰不知。若能操切。則院隸敢辱奉命宣傳官乎。注書柳孟養鄭東浚罷職。
정조 1년 · 강
命假注書徐鼎修更勿擬望。
정조 1년 · 목
敎曰。假注書徐鼎修之縱使下隸。詬辱奉命之宣傳官。毆打吹螺赤之事。萬萬恣妄。爲先汰去。罪豈止此。而重於此之律。猶是不屑如也。此等辱堂陛之流。決不可復玷堂后之望。此後更勿擬望於假注書事。政院知悉。
정조 1년 · 강
命未及頒賜處明義錄各給一件。
정조 1년 · 목
敎曰。有未及頒賜處云。今下明義錄。義禁府左右捕廳。宣傳官廳武兼宣傳官廳五衛將廳部將廳守門將廳扈衛廳禁軍內入直廳訓禁兩營內入直廳當直。各給一件。
정조 1년 · 강
命明日受香後。承旨詣風雲雷雨壇。奉審摘奸。
정조 1년 · 목
報謝祭在再明也。○敎曰。莫重風雲雷雨祭獻官。以武弁塡差。事極未安。以吏曹參判代差。今日內淸齋事分付。
정조 1년 · 강
命闕直軍自本曹釐正謬例。
정조 1년 · 목
兵曹啓言。武德門搖鈴亭軍。捉來棍問。則雇軍金九加金所告。雇軍渠舊雇軍處。買得二名子。一名則渠自立。一名則雇軍守直矣。昨夜渠有故。不得自。立給價使之守直。兩漢無端闕直云。而大抵本軍所立處則本曹四堂上色掌驅從。次知雇立而每當番雇價。色邱驅等。使堂上使令受出。折半則色邱驅與使令。留作渠輩房中所用。折半則出給雇軍處。自是流弊。故今此九加金二名折半價。多年次知。每日以五分錢雇立守直。致有此闕直之弊矣。敢啓。敎以。罪不在部將。自本曹釐正謬例。
정조 1년 · 강
遞都總管蔡濟恭副總管金相玉趙圭鎭。以鄭光漢爲都總管。魚錫定李在簡爲副總管
정조 1년 · 강
命罪人梁萬德待下敎。
정조 1년 · 목
刑曹啓言。罪人梁萬德。期於得情之意。請分付道臣。敎以。自當有査處之道。更待下敎。
정조 1년 · 목
予曰。昨夜召見儒臣。講論經書。而注書林雲喆能善讀。至於書經多方篇之不懸吐者。亦能善讀。良可嘉也。國榮曰。多方等篇。卽是詰屈聱牙之文。而年少新進能善讀。殊甚嘉尙矣。予曰。將欲以紙筆墨賞之矣。
정조 1년 · 목
予曰。宣傳官入侍。朴基豊進。予謂基豊曰。汝馳往下闕。攔入人及內人婢僕輩。一幷嚴禁事。傳于都監堂上及戶判。
정조 1년 · 강
命以仁政門協陽門爲乘輦處所。
정조 1년 · 목
敎曰。非受敎定式云。此後乘輦處所。以仁政門定式。自熙政堂動駕。則亦依古例。以協陽門爲乘輦處所事。分付該曹該房。
정조 1년 · 강
命假注書林雲喆賜紙筆墨。
정조 1년 · 목
敎曰。年少新進。昨日玉堂入侍。命讀經書。而許多無吐之篇如多方之詰屈。而不錯本吐。極爲可嘉。假注書林雲喆。紙筆墨特爲賜給。以示激勸之意。
정조 1년 · 강
命還御時差備所屬預爲嚴飭。
정조 1년 · 목
敎曰。明日還御時。內各殿許多內侍宮人所騎馬匹責立之際。必多紛挐。當廉察。該寺以此知悉。所犯差備所屬。毋論大小執頉須隨。卽草記事。預爲嚴飭。從前熟知此弊。決無不作弊之事。明日該寺。雖一張草記。不爲入啓。其所處分。不可以大臣衙門而曲恕。亦令以此另飭。
정조 1년 · 목
予曰。宣傳官朴基豊入侍。予謂基豊曰。俄者所捉私婢幾人乎。基豊曰。二人矣。予曰。捉得於何處乎。基豊曰。未能的知。而 王大妃殿差備云矣。予曰。內人之成群圍擁奪匿攔入人者。其數幾何。基豊曰。大約十餘人矣。予曰。捉得攔入人之處所。詳問于吹螺赤後。卽爲還奏。予曰。凡出入闕門之宮屬。皆佩信符而攔入云。以此査問于宮任處。若不從實直告。則當有嚴處之道。承旨以此分付于兵曹堂上可也。
정조 1년 · 목
敎曰。副提調持加減心腎湯入侍。○予曰。再昨日事變注書之率去院隸。注書不爲治罪乎。國榮曰。臣等亦當推治。而姑未及爲之矣。予曰。卿於退出後。從重決棍可也。
정조 1년 · 강
命訓鍊中軍李敬懋拿問正罪。該執事事。令兵曹嚴棍。
정조 1년 · 목
敎曰。筵中親承下敎。況當十分愼擇之時。今日所謂武藝別監之望。見之可駭。五千軍兵。果無勝於此十數望之至疲至殘者乎。實非素知於訓將者。事面紀綱。俱極寒心。訓將當處分。而但以訓將之心。似不若此。必是中營不精抄擇之致。訓鍊中軍李敬懋。爲先拿問正罪。該營應有該掌之執事。罪狀萬萬痛駭。令兵曹嚴棍。又敎曰。李敬懋卽爲拿囚。仍卽捧供事分付。
정조 1년 · 강
正言兪岳柱陳疏乞遞仍懲討。賜批。
정조 1년 · 목
疏略曰。昨年以後。變怪百出。至于向夜事而極矣。九門深嚴之地。半夜閃倏之變。靜究厥由。凶孼餘醜。敢爲此疑動上下眩惑聽聞之擧。苟不亟加鋤治。則方來之憂。容有其極。合辭體段自別。闕係至重。則閱歲爭執。一向靳兪。可謂失之太寬。而至若泰淵之尙留地上。尤是失刑之大者。況久掌兵權。廣植黨與。安知無卵育腹心之徒。潛伏城闉。陰造叵測之圖者乎。荐棘罪人泰淵。設鞠鞫鉤覈。亟正王法。斷不可已也。纘海兄弟。罪無彼此。而纘海則獨止定配。亦爲荐棘可也。典牲直長金寧。出入啓能之門。凶謀悖說。無不與知。決不可以置而勿論。臣謂亟施屛裔之典。而其父相戊。自在蔭仕。蝨附啓能。垂老倖科癡習愈長。其子之凶悖。無非家庭之所習熟。工曹參議金相戊。亦宜削去仕版。放逐田里。以爲勵世懲惡之一助焉。批以。所請是矣。當下敎。三件四件事依施。爾其勿辭察職。
정조 1년 · 강
兵曹。以下闕攔入婢屬及摘奸時內人。査啓。
정조 1년 · 목
本曹啓言。捉治致於義宮小次知李錫祚。査問下闕攔入雜人及阻搪摘奸宣傳官之內人。則卽姜尙宮之婢八月。而攔入婢屬。爲二十名云矣。敎以。令前攔入。無或異事。而旣以宣傳官傳敎摘奸。則若有一分法綱。名以內人。焉敢成群出來。圍擁奪匿乎。雖某處內人。査得之後。攔入私婢。姑勿論。奪匿內人。當大則刑配。小則重治。焉敢若是之欺隱乎。俄者宣傳官奉命時。私婢二人隱匿之內人。卽刻指名現告。若復以宮家婢子爲言。則該宮任先爲嚴處。以此更爲分付。又啓言。依傳敎。更爲嚴査於宮次知李錫祚。則宣傳官摘奸時圍擁奪匿之內人。卽順愛福介玉氷三人而見捉於摘奸時人。一則壽進宮婢子愛德。一則私婢八月爲名云矣。
정조 1년 · 강
詣 孝明殿。行告動駕 祭。仍還御昌德宮。
정조 1년 · 목
具布裹翼善冠布團領袍布裹烏犀帶。乘輿出興泰門。詣齋室具練服。入就 孝明殿。告動駕 祭如儀。禮畢還齋室。改具如前儀。乘輿至崇政門。降輿乘輦。○敎曰。 孝明殿奉安 祭禮畢後。 王大妃殿出宮時刻。卽爲入之事。傳于陪從承旨。○出興化門詣昌德宮。入敦化門至進善門外 璿源殿望見處。降輦步過前路。仍卽乘輿。入協陽門還內。
정조 1년 · 강
詣 徽寧殿展拜。仍詣 孝明殿。祇迎 神輦。行酌獻禮。
정조 1년 · 목
具布裹翼善冠布團領袍布裹烏犀帶。乘輿出㴠仁亭。詣 徽寧殿展拜訖。仍詣明政門外幕次。敎曰。 孝明殿 神輦離次後。次次馳報事申飭。神輦先上到紅馬木後。卽爲知奏。予入小次。具練服出。祇迎 神輦。○敎曰。明政門鋪陳不爲待令典設提調。推考。○詣 孝明殿奉審訖。仍行酌獻禮。禮畢。還齋室。改具如前儀。乘輿出詣明政門外幕次。敎曰。宣傳官一員。馳詣上闕。 王大妃殿出宮後。 惠慶宮卽爲出宮之意。傳于陪從分春坊。又敎曰。 王大妃殿先上到紅馬木後。卽爲知奏。予入小次。少選。還詣幕次。祇迎 王大殿後敎。曰。惠慶宮出宮與否。遣近杖軍一名。卽爲知奏。敎曰。惠慶宮還御時。左承旨進去陪從。此後分承旨差出。○祇迎 惠慶宮後。乘輿入協陽門還內。
정조 1년 · 목
敎曰。副提調持加減心腎湯入。侍○予曰。禁營軍兵之直所。已爲分排乎。國榮曰。看審形便後。當稟定矣。予曰。宿衛之責。專委於卿。從便消詳。俾無疏虞之患也。
정조 1년 · 목
敎曰。副提調持加減心腎湯入侍。○予曰。當國家創業之初。營建此闕。而見其排置制度。有非後世之可及。此足以仰想 聖祖宏遠之謨也。國榮曰。聖祖之創立宏遠。誠如聖敎。非但宮闕爲然。經國之良法。垂裕之嘉謨。莫非後嗣王繼述者也。伏願以肯堂肯構之思。益加睿念於繼志述事之道焉。予曰。卿言好矣。予曰。向日宮中之盜。尙未捕捉。捕廳事。豈不可駭乎。國榮曰。訓將則多般譏察。果有殊常之人。故方捕治云矣。
정조 1년 · 강
罷右捕將李柱國職。重推左捕將張志恒。
정조 1년 · 목
敎曰。盜入大內。至於移御。則尙今不得。捉得豈其歇看而然耶。此賊不捉。何以爲國。左捕將多兼重任之中。尙此盡心。譏捕之道。靡不容用極。欲得眞贜。方捕治殊常之人云而右捕廳則所謂大將專意者。只此任。而一味恬嬉。無意動念。雖依例盤詰之事。亦皆擔却。寂無聞焉。良極駭然。當該捕將李柱國罷職。左捕將張志恒。亦不可無飭。從重推考。
정조 1년 · 강
以具善復爲右捕將。
정조 1년 · 목
敎曰。捕將重任。不可暫曠。自以輔國。身爲武將。更何敢謀避。此時宜付熟手。知事具善復。捕將除授。卽爲牌招。使之刻期跟捕。
정조 1년 · 목
敎曰。注書何時奉命。而尙不入來。當該史官汰去。他史官卽爲奉審以來。
정조 1년 · 강
召見承旨鄭民始于誠正閣。
정조 1년 · 목
予曰。宣傳官具純入侍。予曰。泰淵今將發捕。卽往其家。文書搜探以來。
정조 1년 · 강
命書尹泰淵拿來密旨。
정조 1년 · 목
予曰。宣傳官申應周。假都事差下。封給密旨。使之罔夜拿來。而或有逆命之事。分付討捕營。發軍捕來。文書亦爲收來之意。言及可也。
정조 1년 · 강
召見承旨徐有防于誠正閣。
정조 1년 · 목
予曰。宣傳官一員入侍。李儒敬進伏。予曰。泰淵家在何處乎。儒敬曰。家在水標橋矣。予曰。泰淵鄕莊在於何處乎。儒敬曰。未能詳知矣。予曰。汝往泰淵京第。文書一一搜探以來。無或遺漏可也。
정조 1년 · 강
命濟州牧竄定配罪人纘海依臺啓嚴加荐棘。
정조 1년 · 강
命修理時被捉摘奸者。嚴査以聞。
정조 1년 · 목
敎曰。今番修理時。掖庭及各司下人之被捉於摘奸者書下。戶工房承旨知悉。各別嚴査以聞。
정조 1년 · 목
敎曰。副提調持加減心腎湯入侍。○予曰。李儒敬入來乎。國榮曰。罪人文書。俄已收來矣。予曰。使左副先爲考見可也。予曰。近久停講。殊甚可悶。故今日下敎矣。講筵雖未免應文備數之歸。而若數日停廢。則心甚歉然矣。國榮曰。古人所云開卷有益之說。誠是矣。
정조 1년 · 강
禮曹。以丁丑 孝昭殿陪祭處所考稟啓。
정조 1년 · 목
禮曹啓言。丁丑年 孝昭殿陪祭處所。考稟事。命下矣。在前 國恤時。 魂殿以文政殿爲之。則陪祭百官班。在景化門內。而今則 徽寧殿相近。孝昭殿陪祭哭班。以明政殿南庭爲之。 徽寧殿陪祭哭班。以景化門外爲之乎。敎曰。所重在焉。何可以 徽寧殿之相近爲拘乎。 孝昭殿哭班。依前以景化門內爲之。 徽寧殿哭班。以景化門外爲之可也。其時 下敎如此。
정조 1년 · 강
命今已涼生。常參經筵。依例入之。
정조 1년 · 강
給德源郡渰囕死人恤典。
정조 1년 · 목
咸鏡監司趙重晦狀啓。德源郡李再恒等渰死囕死事。敎以令本道恤典擧行。
정조 1년 · 강
金吾。以金寧泗川縣屛裔押送。相戊放逐田里啓。
정조 1년 · 강
御煕政堂。行晝講。知經筵黃景源。特進官李在簡。承旨李敬養。玉堂洪命浩尹尙東。宗臣安昌君燝。武臣趙圭鎭。假注書李宗燮。史官徐龍輔金勉柱。
정조 1년 · 목
講春秋。○予曰。特進官見任觀周之疏乎。在簡曰。略聞其槪。而未及見之矣。予曰。任觀周疏中。有居齋儒生勿定額數之語矣。在簡曰。臣於其時。待罪國子長時。稟定節目。而取考前例。則壬戌以前。以七十定數矣。壬戌以後。始以百數定額。故參酌古例爲之矣。予曰。以疏語觀之。則鄕儒未得入參。彷徨於路上云矣。在簡曰。此則不然。皆以榜次及序齒爲之。而今雖以百數定額。尙未得充數云。豈獨鄕儒未入其中乎。予曰。毋論京鄕。皆以榜次爲之乎。在簡曰然矣。予曰。任觀周疏語。至引孟嘗君食客。言則好矣。在簡曰。百數居齋。非新創之規。不過復古制而已矣。予曰。太學節目中。皆有之乎。在簡曰然矣。
정조 1년 · 목
敎曰。副提調持加減心腎湯入侍。○予曰。尊賢閣升屋之賊。尙未捕得。宿衛等事。不可不另加申飭矣。國榮曰。入直軍兵。連爲申飭矣。
정조 1년 · 강
給嘉山郡渰死人恤典。
정조 1년 · 목
平安監司洪樂純狀啓。嘉山等官南面居軍官金石采等渰死事。敎以令本道恤典擧行。
정조 1년 · 강
御熙政堂。行朝講。領經筵鄭存謙。知經筵鄭尙淳。同經筵鄭光漢。特進官金鍾秀。大司憲尹得養。大司諫吳載紹。參贊官李敬養。侍讀官洪明浩。檢討官林蓍喆。假注書洪仁浩。史官徐龍輔。金勉柱。
정조 1년 · 목
講春秋。○明浩曰。顧今亂逆如啓能者。不可以常例論也。伏願快允正王法之請焉。予曰。所陳雖是。啓能旣不結案。何可正法乎。以啓能之逆。而終至失刑。豈不憤惋。而法旣一定。不可輕易撓改矣。光漢曰。能賊孥籍之啓。兩司未蒙允許矣。如此極賊應坐之類。決不可置之近京之地。亦不可拘於免坐之年限。而絕島則罪人充滿。有難疊配。竝其奴屬。請發配於西北極邊。從之。敎以。奴屬竝所配處爲奴。
정조 1년 · 강
御春塘臺。行別試射。御營大將具善復。訓鍊大將張志恒。兵曹判書金鍾秀。禁衛大將洪國榮。都監郞廳鄭志儉。禁衛郞廳沈有鎭。御營郞廳李在學。